Document ID: 31994R1343

ΚΑΝΟΝΙΣΜΟΣ (ΕΚ) αριθ. 1343/94 ΤΗΣ ΕΠΙΤΡΟΠΗΣ της 10ης Ιουνίου 1994 για την τρίτη τροποποίηση του κανονισμού (ΕΟΚ) αριθ. 3389/81 σχετικά με τη θέσπιση λεπτομερών κανόνων για τις επιστροφές κατά την εξαγωγή στον τομέα του οίνου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 822/87 του Συμβουλίου της 16ης Μαρτίου 1987 για την κοινή οργάνωση της αγοράς στον τομέα του οίνου (1), όπως τροποποιήθηκε τελευταία από τον κανονισμό (ΕΟΚ) αριθ. 1566/93 (2), και ιδίως το άρθρο 56 παράγραφος 4,
τον κανονισμό (ΕΟΚ) αριθ. 345/79 του Συμβουλίου της 5ης Φεβρουαρίου 1979 για τη θέσπιση λεπτομερών κανόνων για τη χορήγηση επιστροφών κατά την εξαγωγή οίνου και των κριτηρίων για τον καθορισμό του ποσού αυτών των επιστροφών (3), όπως τροποποιήθηκε από τον κανονισμό (ΕΟΚ) αριθ. 2009/81 (4), και ιδίως το άρθρο 6 παράγραφος 3,
Εκτιμώντας:
ότι ο κανονισμός (ΕΟΚ) αριθ. 3389/81 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 3473/82 (6), θεσπίζει ορισμένους λεπτομερείς κανόνες για τη χορήγηση επιστροφών κατά την εξαγωγή στον τομέα του οίνου-
ότι, λόγω διαταραχών στην παγκόσμια αγορά, η πληρωμή των επιστροφών κατά την εξαγωγή οίνου στην Αλβανία, την Αρμενία, το Αζερμπαϊτζάν, τη Λευκορωσία, τη Βουλγαρία, την Εσθονία, τη Γεωργία, την Ουγγαρία, το Καζακστάν, η Κιργιζία, τη Λετονία, τη Λιθουανία, τη Μολδαβία, την Πολωνία, τη Ρουμανία, τη Ρωσία, το Τατζικιστάν, τις Δημοκρατίες της Τσεχίας και της Σλοβακίας, το Τουρκμενιστάν, την Ουκρανία και το Ουζμπεκιστάν πρέπει να υπόκειται στην παροχή αποδείξεων για το ότι το προϊόν έχει πράγματι εισαχθεί στην προσδιοριζόμενη τρίτη χώρα- ότι, ως εκ τούτου, είναι σκόπιμο να προβλεφθεί ότι εφαρμόζονται οι διατάξεις του άρθρου 5 του κανονισμού (ΕΟΚ) αριθ. 3665/87 της Επιτροπής της 27ης Νοεμβρίου 1987 για τη θέσπιση κοινών λεπτομερών κανόνων για την εφαρμογή του συστήματος των επιστροφών κατά την εξαγωγή γεωργικών προϊόντων (7), όπως τροποποιήθηκε τελευταία από τον κανονισμό (ΕΟΚ) αριθ. 2805/93 (8)-
ότι, επιπλέον, η πείρα έδειξε ότι, όσον αφορά τις εξαγωγές σε ορισμένες από τις προαναφερθείσες χώρες, παρατηρήθηκαν καταχρήσεις κατά τις συναλλαγές- ότι, για να αποφευχθούν τέτοιες καταχρήσεις, η πληρωμή των επιστροφών πρέπει να υπόκειται στον όρο ότι τα προϊόντα σε εμπορευματοκιβώτια περιεκτικότητας άνω των δύο λίτρων δεν έχουν απλώς εισαχθεί σε μια τέτοια τρίτη χώρα αλλά και έχουν εμφιαλωθεί σε αυτή-
ότι η Επιτροπή Διαχείρισης του οίνου δεν διατύπωσε γνώμη στην προθεσμία που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στον κανονισμό (ΕΟΚ) αριθ. 3389/81 προστίθεται το ακόλουθο νέο άρθρο:
"Άρθρο 4α
Για τους σκοπούς της πληρωμής των επιστροφών κατά την εξαγωγή προϊόντων για τα οποία στη δήλωση εξαγωγής αναφέρεται ότι ο προορισμός τους είναι η Αλβανία, η Αρμενία, το Αζερμπαϊτζάν, η Λευκορωσία, η Βουλγαρία, η Εσθονία, η Γεωργία, η Ουγγαρία, το Καζακστάν, η Κιργιζία, η Λετονία, η Λιθουανία, η Μολδαβία, η Πολωνία, η Ρουμανία, η Ρωσία, το Τατζικιστάν, η Δημοκρατία της Τσεχίας, η Δημοκρατία της Σλοβακίας, το Τουρκμενιστάν, η Ουκρανία και το Ουζμπεκιστάν πρέπει να αποδειχθεί ότι πληρούται ο όρος που θεσπίζεται στο άρθρο 5 παράγραφος 1 στοιχείο α) του κανονισμού (ΕΟΚ) αριθ. 3665/87, σε περίπτωση όλων αυτών των εξαγωγών.
Εκτός από τις αποδείξεις που προβλέπονται στο άρθρο 18 του κανονισμού (ΕΟΚ) αριθ. 3665/87, ο εξαγωγέας προϊόντων σε εμπορευματοκιβώτια που περιέχουν άνω των δύο λιτρών πρέπει να αποδείξει ότι το προϊόν έχει εμφιαλωθεί στην τρίτη χώρα για την οποία χορηγείται η επιστροφή."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται στα προϊόντα για τα οποία η ημερομηνία εξαγωγής είναι μετά τις 10 Ιουνίου 1994.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 10 Ιουνίου 1994.

Labels: 3
17
18
6